پاکستان کې د افغانستان په اړه د عمران خان څرګندونې غندل شوې
په پاکستان کې عمران خان هغه وړاندیز چې وایي په افغانستان  کې دې موقتي حکومت جوړ شي، غندل شویدی.
دا دوهم ځل دی چې د پاکستان صدراعظم عمران خان په افغانستان کې د موقتي حکومت جوړیدل د سولې لپاره اړین بولي. د خان دغه څرگندونې نه یواځې په افغانستان بلکه په پاکستان کې هم د هغه سیاسي مخالفینو غندلې دي او د افغانستان په کورنیو چارو کې یې مداخله بللې ده. پخواني سناتور افراسیاب خټک په خپل ټویټر ولیکل چې عمران خان د طالبانو موقف په افغانانو ورتپي او غواړي چې د طالبانو غوښتنه چې د موقتي حکومت په اړه یې کړې وه، پوره شي. هغه په خپل ټویټر په دی موضوع څو ټویټونه وکړل. ښاغلی خټک لیکي: "په افغانستان کې د موقتي حکومت د جوړیدو په اړه د عمران خان څرگندونې بی شکه د دغه ملک په ملي حاکمیت تیری دی. په افغانستان کې د قدرت د انتقال په اړه خبرې د سولې د خبرو موضوع وه چې افغانانو به د یو بل سره کوله." خټک زیاته کړه چې د عمران خان دغه غیر مسولانه بیان د افغانانو د مختلفو خواو ترمنځ خبرو ته سپکاوی دی. د سیاسي چارو مبصرې ماروي سر امریکاغږ ته وویل چې د عمران خان څرگندونی د پوځ څرگندونی دي. هغې وویل :"دا څرگنده خبره ده چې پاکستان په افغانستان کې څه غواړي او د چا حکومت غواړي. عمران خان باید د داسې خبرو نه ډډه وکړي کنه نو دیته دې غاړه کیږدي چې د پاکستان په اړه گاونډي ملکونه داسې خبرې وکړي." عمران خان چې څو وارې یې ویلي دي د افغانستان د مسلې حل د خبرو د لارې ممکن دی، د خپل حکومت نه مخکې یې په پاکستان کې دننه هم د پاکستاني طالبانو لپاره د دفتر جوړیدو وړاندیز کړی و. د افغانستان په اړه یې هم دا دوهم ځل دی چې وايي هلته د یو موقتي حکومت جوړیده د مسلو حل دی او د افغانستان د حکومت لخوا پرې سختې نیوکې کیږي. د پښتون تحریک اساس ایښودونکی غړي محسن داوړ هم په خپل ټویټر د خان څرگندونې د افغانستان په ملي حاکمیت تیرې وباله. هغه په خپل ټویټر ولیکل چې "د سیمې د امنیت او خوشحالۍ لپاره پکار ده چې هیوادونه د یو بل د ملي حاکمیت درناوی وکړي." همدغه ډول د پاکستان د پارلمان غړي علي وزیر په خپل ټویټر ولیکل: "د عمران خان دا خبره چې په افغانستان کې دې موقتي حکومت جوړ شي، د غندلو وړ خبره ده. دا د گاونډي ملک پر وړاندی یو ډیر ناوړه ډپلوماتیک دریځ دی." د پیښور یو بل سیاسي مبصر پروفیسر اسماعیل په خپل ټویټر ولیکل چې عمران خان دې د خپل ملک غم وخوري. پروفیسر اسماعیل لیکي: "عمران خان خپل ملک سمبالولی نه شي او گاونډي افغانستان ته مشوری ورکوي. دا کس د جرنالانو په نوکرۍ کې هر څه کولی شي. د افغانستان په داخلي چارو کې د پاکستان مداخله د زغملو نه ده." په پاکستان کې خبریالې نایله عنایت د عمران خان نه پوښتي چې اخیر د افغانستان نه څه غواړي. هغه لیکي: د عمران خان د افغانستان د موقتي حکومت په اړه څه خبره ده؟ داسې خو نه ده چې هغه اوس د نوي پاکستان نه وروسته نوی افغانستان صدراعظم جوړیدول غواړي؟ تر اوسه پورې عمران خان د موقتي حکومت د وړاندیز نه وروسته د افغانستان په نیوکو تبصره نه ده کړې.